Setu hiniv  ma tarzh ar gurun àr an Oriant ha ma vez gwelet luc'hed en oabl. Setu amañ un dra ha ne vez ket gwelet lies er gêr-se ! Taer a-walc'h an traoù, tredan en amzer ken na dregerne... d'ur momant zo on chomet da sellet èl ma raen pa oan yaouankoc'h (hag èl ma tlehen gober seul gwezh, ken dibaot èl mand eo an arnañv dre amañ !), ha gwelet em eus ar pezh a anvomp get ma breur "ur grafism", da lâret eo e weler splann stumm ar luc'hedenn. Ar pezh a vez atav un dudi evit an daoulagad. Heuliiñ ha klask divinout  e-menn e tay ar luc'hedenn da heul àr-wel a zo plijus ivez.  Un herradig goude, ha sioulaet an traoù. Ur puig chip-chap eo (pouillot véloce) a welan é vonet hed-ha-hed ar vur izel; taol-ha-taol e vez é pigosat traoù munut ne welan ket. Ur wezh arru tost d'an ti e ra an hent en tu gin, atav a-hed ar vur... hag atav e kav boued, ar bouc'h !! Hennezh a zo ur loen hag a zebr amprevaned, anstu, d'ar liesañ, hag a-gaoz d'an dra-se eo anvet "véloce" e galleg" rak plaen e vez é fichal àr glask preizhoù munut, e  barroù ar gwez d'ar liesañ. Gwelet dre-mañ d'ar goañv. Tuchant e vo klevet arre e gan, "Tchip tchap", e lein ar gwez pin da skouer. E genderv, ar "pouillot fitis" (anv e brezhoneg ?) a dremen ar goañv er broioù tomm, eñ. Gwall zisheñvel eo e gan. Diaes int da ziforc'h dre welet avat, àr-bouez o favioù, du get ar "puig chip-chap", ha sklaer get e genderv. Amañ em eus gwelet e oa teñval e bavioù rak ma ne welen anezhe dirak an douar noazh.    setu neuze ur foto ag an evn munut-se (unan e-touezh ar re  vihanañ a fehe bout kavet dre amañ):